text: Fodbold: Esbjerg henter ny træner i Lyngby
  02 maj 2013 kl. 06.51
  Niels Frederiksen bliver ny træner i Esbjerg, når Jess Thorup stopper til sommer. Træner blev torsdag formiddag præsenteret på en to-årig kontrakt.
  Esbjerg har købt Niels Frederiksen fri af managerjobbet i 1. divisionsklubben Lyngby Boldklub med effekt fra sommer.
  Der er tale om en kontrakt af to års varighed, men ulig jobprofilen i Lyngby skal Niels Frederiksen ikke være manager i Esbjerg, men beklæde den under danske himmelstrøg mere velkendte cheftrænerrolle.
  Esbjerg ønsker at satse på talentudviklingen, og her passer den 42-årige Niels Frederiksen godt ind som talent-smed.
  Lyngby Boldklub har med Niels Frederiksen ved roret udviklet talenter som Anders AC Christiansen, Uffe Bech, Christian Nørgaard, Frederik Sørensen, Mikkel Beckmann, Andreas Bjelland og Tobias Mikkelsen.
  Jess Thorup stopper som cheftræner for oprykkerne ved udgangen af sæsonen, og overtager det ledige job som U21-landstræner efter at have stået i spidsen for Esbjerg i en sæson.
  Mød Esbjergs nye træner i TV SYD Nyheder kl. 19.30
  